CELEX: 32013D0799
Language: lt
Date: 1387238400000
Title: 2013/799/ES: 2013 m. gruodžio 17 d. Komisijos sprendimas dėl Ispanijos Karalystės pranešimo apie nacionalinį pereinamojo laikotarpio planą, nurodytą Europos Parlamento ir Tarybos direktyvos 2010/75/ES dėl pramoninių išmetamų teršalų 32 straipsnyje (pranešta dokumentu Nr. C(2013) 9089)

24.12.2013   
            
            
               LT
            
            
               Europos Sąjungos oficialusis leidinys
            
            
               L 352/53
            
         KOMISIJOS SPRENDIMAS
   2013 m. gruodžio 17 d.
   dėl Ispanijos Karalystės pranešimo apie nacionalinį pereinamojo laikotarpio planą, nurodytą Europos Parlamento ir Tarybos direktyvos 2010/75/ES dėl pramoninių išmetamų teršalų 32 straipsnyje
   (pranešta dokumentu Nr. C(2013) 9089)
   (Tekstas autentiškas tik ispanų kalba)
   (2013/799/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2010 m. lapkričio 24 d. Europos Parlamento ir Tarybos direktyvą 2010/75/ES dėl pramoninių išmetamų teršalų (taršos integruotos prevencijos ir kontrolės) (1), ypač į jos 32 straipsnio 5 dalies antrą pastraipą,
   kadangi:
   
               (1)
            
            
               pagal Direktyvos 2010/75/ES 32 straipsnio 5 dalies pirmą pastraipą Ispanijos Karalystė 2012 m. gruodžio 21 d. elektroniniu laišku (2) ir 2012 m. gruodžio 28 d. oficialiu raštu (Komisija raštą gavo 2013 m. sausio 2 d. (3)) Komisijai pateikė savo pereinamojo laikotarpio nacionalinį planą (PLNP);
            
         
               (2)
            
            
               PLNP įvertintas pagal Direktyvos 2010/75/ES 32 straipsnio 1, 3 ir 4 dalis ir Komisijos įgyvendinimo sprendimą 2012/115/ES (4);
            
         
               (3)
            
            
               vertindama Ispanijos Karalystės pateikto PLNP išsamumą, Komisija nustatė, kad daug į PLNP įtrauktų įrenginių neatitinka nurodytųjų 2009 m. išmetamųjų teršalų apraše (inventoriuje), kurį Ispanijos Karalystė pateikė pagal Europos Parlamento ir Tarybos direktyvą 2001/80/EB (5). Komisija taip pat nustatė, kad 5 įrenginio įnašas į PLNP SO2 viršutinę ribą 2001–2007 m. laikotarpiui apskaičiuotas pagal minimalaus nusierinimo laipsnį, o 2008–2010 m. laikotarpiui šis įnašas nustatytas taikant išmetamųjų teršalų kiekio ribinės vertės metodą, nors šio metodo taikymo sąlygos nebuvo įvykdytos;
            
         
               (4)
            
            
               kadangi PLNP duomenų ir pagal Direktyvą 2001/80/EB pateikto išmetamųjų teršalų aprašo (inventoriaus) duomenų neatitikimas trukdė vertinti PLNP, Komisija 2013 m. birželio 11 d. raštu (6) paprašė Ispanijos Karalystės pateikti paaiškinimus dėl nustatytų skirtumų. Komisija taip pat paprašė Ispanijos Karalystės perskaičiuoti 5 įrenginio įnašą į PLNP SO2 viršutinę ribą;
            
         
               (5)
            
            
               Ispanijos Karalystė pateikė Komisijai papildomos informacijos 2013 m. birželio 28 d. raštu (7), kuriame paaiškino, kodėl skiriasi PLNP ir pagal Direktyvą 2001/80/EB pateiktame 2009 m. išmetamųjų teršalų apraše (inventoriuje) pateikta informacija. Be to, rašte Ispanijos Karalystė pareiškė, kad 5 įrenginio įnašo į PLNP SO2 viršutinę ribą tikslinti nereikia;
            
         
               (6)
            
            
               išsamiau įvertinusi PLNP ir Ispanijos Karalystės pateiktą papildomą informaciją, Komisija 2013 m. rugsėjo 19 d. išsiuntė Ispanijos Karalystei antrą raštą (8), kuriame patvirtino savo poziciją dėl 5 įrenginio įnašo į PLNP SO2 viršutines ribas skaičiavimo pagal minimalaus nusierinimo laipsnio metodą. Be to, Komisija pažymėjo, kad Ispanijos Karalystė, skaičiuodama 2 įrenginio įnašą į PLNP viršutinę ribą 2016 m., taikė 800 mg/Nm3 išmetamo SO2 kiekio ribinę vertę, remdamasi Direktyvos 2001/80/EB 5 straipsnio 2 dalies nuostatomis, kurios, Komisijos nuomone, šiuo tikslu netaikytinos. Komisija taip pat pažymėjo, kad, skaičiuojant devynių įrenginių įnašą į PLNP viršutinę ribą 2016 m., remiantis Įgyvendinimo sprendimo 2012/115/ES priedo C priedėlio C.1 lentelės 2 pastaba taikyta 1 200 mg/Nm3 išmetamųjų NOx teršalų ribinė vertė, tačiau nepateikta šios pastabos taikymą pagrindžiančios informacijos apie šiuose įrenginiuose naudojamo kuro lakiųjų junginių kiekį. Komisija Ispanijos Karalystės taip pat paprašė papildomos informacijos apie kiekviename į PLNP įtrauktame įrenginyje numatytas taikyti priemones, kuriomis būtų užtikrinama, kad nebus viršytos nuo 2020 m. liepos 1 d. taikomos išmetamųjų teršalų kiekio ribinės vertės. Komisija taip pat paprašė Ispanijos Karalystės apie įrenginius, kuriuose deginamas kelių rūšių kuras arba kuriuos sudaro skirtingų tipų įrenginiai, pateikti papildomų duomenų apie sunaudojamo kuro kiekį, išmetamųjų teršalų kiekio ribines vertes, vidutinius išmetamųjų dujų srautus ir atskirai pateikti perskaičiavimo koeficientus pagal kiekvieną naudojamo kuro rūšį arba kiekvieną įrenginių tipą;
            
         
               (7)
            
            
               2013 m. rugsėjo 30 d. raštu (9) ir jį papildančiu 2013 m. spalio 10 d. raštu (10) Ispanijos Karalystė atsakė į Komisijos klausimus ir pateikė papildomų duomenų. Dėl 2 įrenginio Ispanijos Karalystė dar kartą patvirtino savo požiūrį, kad taikytos išmetamo SO2 kiekio ribinės vertės keisti nereikia, nes ji mano, kad Direktyvos 2001/80/EB 5 straipsnio 2 dalis šiuo atveju taikytina. Dėl 5 įrenginio Ispanijos Karalystė toliau įrodinėjo, kad ji turėjo teisę taikyti minimalaus nusierinimo laipsnio ir išmetamų teršalų kiekio ribinės vertės metodų derinį. Ispanijos Karalystė pateikė informacijos apie devyniuose įrenginiuose, kuriems, skaičiuojant 2016 m. viršutinę ribą, buvo taikyta 1 200 mg/Nm3 išmetamų NOx kiekio ribinė vertė, 2001–2010 m. naudoto kuro lakiųjų junginių kiekį; iš šių duomenų matyti, kad tik 3, 4 ir 19 įrenginių vidutinis metinis lakiųjų junginių kiekis naudotame kietajame kure buvo mažesnis nei 10 % kiekvienais metais nuo 2001 iki 2010, o 13, 15, 17, 18, 24 ir 25 įrenginių vidutinis metinis lygis vienus arba daugiau metų viršijo 10 %. Ispanijos Karalystė įrodinėjo, kad visų devynių įrenginių vidutinė lakiųjų junginių kiekio vertė per visą atskaitos laikotarpį (2001–2010) buvo mažesnė, nei Įgyvendinimo sprendimo 2012/115/ES priedo C priedėlio C.1 lentelės 2 pastaboje nurodyta vertė;
            
         
               (8)
            
            
               remdamasi 2013 m. rugsėjo 30 d. ir spalio 10 d. iš Ispanijos valdžios institucijų gauta informacija, Komisija atkreipė dėmesį, kad dėl kelių rūšių kurą deginančių įrenginių, kurių išmetamųjų teršalų kiekio ribinės vertės buvo nurodytos pagal visas deginamo kuro rūšis, taip pat dėl vieno įrenginio, kurio išmetamųjų teršalų kiekio ribinė vertė pateikta kaip visų deginamo kuro rūšių vidurkis, būtina paaiškinti, kaip apskaičiuotas šių įrenginių įnašas į bendras viršutines ribas, nurodant taikytas išmetamųjų teršalų kiekio ribines vertes ir vidutinius metinius išmetamųjų dujų srautus pagal kiekvieną tuose įrenginiuose deginamo kuro rūšį;
            
         
               (9)
            
            
               galutinai įvertinusi Ispanijos Karalystės pateiktą PLNP, iš dalies pakeistą remiantis papildoma informacija ir įtraukus šio sprendimo I priede išvardytus didelius kurą deginančius įrenginius, Komisija nustatė, kad taikomų nuostatų neatitinka šie trys pagrindiniai elementai:
               
                           —
                        
                        
                           dėl 2 įrenginio Komisija mano, kad 800 mg/Nm3 išmetamo SO2 kiekio ribinė vertė pagal Direktyvos 2001/80/EB 5 straipsnio 2 dalį netaikytina skaičiuojant šio įrenginio įnašą į PLNP viršutinę ribą 2016 m., nes ši išmetamųjų teršalų kiekio ribinė vertė nenurodyta Direktyvos 2010/75/ES 32 straipsnio 3 dalies antroje pastraipoje,
                        
                     
                           —
                        
                        
                           dėl 5 įrenginio Komisija mano, kad skaičiuojant šio įrenginio įnašą į PLNP SO2 kiekio viršutinę ribą minimalaus nusierinimo laipsnio ir išmetamų teršalų kiekio ribinės vertės metodų derinys netaikytinas,
                        
                     
                           —
                        
                        
                           dėl 13, 15, 17, 18, 24 ir 25 įrenginių Komisija mano, kad 1 200 mg/Nm3 išmetamo NOx kiekio ribinė vertė netaikytina skaičiuojant šių įrenginių įnašą į PLNP 2016 m. viršutinę ribą, nes neįvykdytos šios išmetamųjų teršalų kiekio ribinės vertės taikymo sąlygos, nustatytos Įgyvendinimo sprendimo 2012/115/ES priedo C priedėlio C1 lentelės 2 pastaboje;
                        
                     
         
               (10)
            
            
               be to, Komisija nustatė, kad informacija apie kelis į PLNP įtrauktus įrenginius vis dar nenuosekli ir (arba) trūksta tam tikrų duomenų. Visas trūkstamų duomenų ir būtinų paaiškinimų sąrašas pateiktas šio sprendimo II priede;
            
         
               (11)
            
            
               todėl Ispanijos Karalystės pateiktas PLNP turėtų būti atmestas,
            
         PRIĖMĖ ŠĮ SPRENDIMĄ:
   1 straipsnis
   1.   Pereinamojo laikotarpio nacionalinis planas, kurį pagal Direktyvos 2010/75/ES 32 straipsnio 5 dalį Ispanijos Karalystė 2012 m. gruodžio 14 d. pateikė Komisijai ir į kurį įtraukti šio sprendimo I priede išvardyti dideli kurą deginantys įrenginiai, neatitinka Direktyvos 2010/75/ES 32 straipsnio 1, 3 ir 4 dalyse ir Įgyvendinimo sprendime 2012/115/ES nustatytų reikalavimų, todėl atmetamas.
   2.   Jei Ispanijos Karalystė ketina pagal 32 straipsnio 5 dalį įgyvendinti pereinamojo laikotarpio nacionalinį planą, ji turi imtis visų būtinų priemonių, kad persvarstytoje plano versijoje pašalintų trūkumus, susijusius su šiais elementais:
   
               a)
            
            
               dėl 2 įrenginio – patikslintų išmetamųjų teršalų kiekio ribinę vertę, taikomą skaičiuojant šio įrenginio įnašą į SO2 kiekio viršutinę ribą 2016 m.; skaičiuojant šio įrenginio įnašą į PLNP viršutinę ribą 2016 m. jis neatitinka 800 mg/Nm3 išmetamo SO2 kiekio ribinės vertės taikymo pagal Direktyvos 2001/80/EB 5 straipsnio 2 dalį reikalavimų, nes ši išmetamųjų teršalų kiekio ribinė vertė nenurodyta Direktyvos 2010/75/ES 32 straipsnio 3 dalies antroje pastraipoje;
            
         
               b)
            
            
               dėl 5 įrenginio – pakoreguotų šio įrenginio įnašo į PLNP SO2 kiekio viršutinę ribą 2016 m. skaičiavimo metodą; tas įnašas visam 2001–2010 m. laikotarpiui apskaičiuojamas remiantis arba minimaliu nusierinimo laipsniu, arba išmetamųjų teršalų kiekio ribinėmis vertėmis;
            
         
               c)
            
            
               dėl 13, 15, 17, 18, 24 ir 25 įrenginių – patikslintų išmetamųjų teršalų kiekio ribines vertes, taikytas skaičiuojant jų įnašą į NOx kiekio viršutinę ribą 2016 m.; kad šiems įrenginiams būtų galima taikyti 1 200 mg/Nm3 išmetamų teršalų kiekio ribinę vertę, Ispanijos Karalystė turi įrodyti, kad šiuose įrenginiuose naudoto kietojo kuro lakiųjų junginių dalis PLNP atskaitos metais buvo mažesnė nei 10 %;
            
         
               d)
            
            
               teisingai atnaujintų bendras išmetamųjų teršalų kiekio viršutines ribas, apskaičiuotas visiems metams pagal ankstesniuose punktuose nurodytas patikslintas vertes;
            
         
               e)
            
            
               paaiškintų visus klausimus ir pateiktų visus trūkstamus duomenis, nurodytus šio sprendimo II priede.
            
         2 straipsnis
   Šis sprendimas skirtas Ispanijos Karalystei.
   
      Priimta Briuselyje 2013 m. gruodžio 17 d.
      
         
            Komisijos vardu
         
         Janez POTOČNIK
         
            Komisijos narys
         
      
   
   
      (1)  OL L 334, 2010 12 17, p. 17.
   
      (2)  Ares(2012) 1551138
   
      (3)  Ares(2013) 146
   
      (4)  2012 m. vasario 10 d. Komisijos įgyvendinimo sprendimas 2012/115/ES, kuriuo nustatomos taisyklės, susijusios su Europos Parlamento ir Tarybos direktyvoje 2010/75/ES dėl pramoninių išmetamų teršalų nurodytais pereinamojo laikotarpio nacionaliniais planais (OL L 52, 2012 2 24, p. 12).
   
      (5)  2001 m. spalio 23 d. Europos Parlamento ir Tarybos direktyva 2001/80/EB dėl tam tikrų teršalų, išmetamų į orą iš didelių kurą deginančių įrenginių, kiekio apribojimo, OL L 309, 2001 11 27, p. 1).
   
      (6)  Ares(2013) 1984918
   
      (7)  Ares(2013) 2535734
   
      (8)  Ares(2013) 3085135
   
      (9)  Ares(2013) 3145031
   
      (10)  Ares(2013) 3217081
   
      I PRIEDAS
      
         Į PLNP ĮTRAUKTŲ ĮRENGINIŲ SĄRAŠAS
      
      
                  Numeris
               
               
                  PLNP nurodytas įrenginio pavadinimas
               
               
                  Bendra vardinė šiluminė galia 2010 12 31 (MW)
               
            
                  1
               
               
                  C.T. Litoral I
               
               
                  1 222
               
            
                  2
               
               
                  C.T. Litoral II
               
               
                  1 268
               
            
                  3
               
               
                  C.T. Compostilla I (G2 ir 3)
               
               
                  1 332
               
            
                  4
               
               
                  C.T. Compostilla I (G4 ir 5)
               
               
                  1 960
               
            
                  5
               
               
                  C.T. As Pontes
               
               
                  3 800
               
            
                  6
               
               
                  C.T. Teruel (Andora)
               
               
                  3 000
               
            
                  7
               
               
                  C.T. Besós 3 (CTCC)
               
               
                  722
               
            
                  8
               
               
                  C.T. San Roque (G2) (CTCC)
               
               
                  711
               
            
                  9
               
               
                  C.T. Foix
               
               
                  1 315
               
            
                  10
               
               
                  C.T. Los Barrios
               
               
                  1 645
               
            
                  11
               
               
                  C.T. Puentenuevo
               
               
                  976
               
            
                  12
               
               
                  C.T. Tarragona I (CTCC)
               
               
                  676
               
            
                  13
               
               
                  C.T. Anllares
               
               
                  953
               
            
                  14
               
               
                  C.T. La Robla I
               
               
                  691
               
            
                  15
               
               
                  C.T. La Robla II
               
               
                  951
               
            
                  16
               
               
                  C.T. Meirama
               
               
                  1 437
               
            
                  17
               
               
                  C.T. Narcea I
               
               
                  193
               
            
                  18
               
               
                  C.T. Narcea II
               
               
                  459
               
            
                  19
               
               
                  C.T. Narcea III
               
               
                  993
               
            
                  20
               
               
                  C.T. Aboño I
               
               
                  919
               
            
                  21
               
               
                  C.T. Aboño II
               
               
                  1 364
               
            
                  22
               
               
                  C.T. Soto III
               
               
                  830
               
            
                  23
               
               
                  C.T. de Lada 4
               
               
                  986
               
            
                  24
               
               
                  C.T. de Velilla 1
               
               
                  430
               
            
                  25
               
               
                  C.T. de Velilla 2
               
               
                  1 010
               
            
                  26
               
               
                  Central GICC Puertollano
               
               
                  670
               
            
                  27
               
               
                  San Ciprián I
               
               
                  147
               
            
                  28
               
               
                  San Ciprián II
               
               
                  147
               
            
                  29
               
               
                  San Ciprián IIII
               
               
                  147
               
            
                  30
               
               
                  Cogecan
               
               
                  93
               
            
                  31
               
               
                  Sniace Co-generation I
               
               
                  126
               
            
                  32
               
               
                  Sniace Co-generation II
               
               
                  126
               
            
                  33
               
               
                  Solal
               
               
                  146
               
            
                  34
               
               
                  Solvay I
               
               
                  376
               
            
   
      II PRIEDAS
      
         1 STRAIPSNIO 2 DALIES E PUNKTE NURODYTŲ DUOMENŲ SĄRAŠAS
      
      
                  1.
               
               
                  Dėl 6 įrenginio, kuriam taikomas 92 % nusierinimo laipsnis 2016 m. – turi būti pateiktas paaiškinimas, ar įvykdytos šios vertės taikymo sąlygos, nustatytos Įgyvendinimo sprendimo 2012/115/ES priedo C priedėlio C3 lentelėje (iki 2001 m. sausio 1 d. buvo įsigaliojusi sutartis dėl kūryklų dujų nusierinimo arba kalkių įpurškimo įrenginių įrengimo ir buvo pradėti įrengimo darbai).
               
            
                  2.
               
               
                  Dėl 1, 2, 3, 4, 6, 13, 14, 15, 16, 18, 19, 20, 21, 22, 23, 24, 25, 30 ir 34 įrenginių – turi būti pateiktas paaiškinimas, kaip apskaičiuotas šių įrenginių įnašas į bendras PLNP viršutines ribas.
               
            
                  3.
               
               
                  Dėl 34 įrenginio – turi būti atskirai pateikti išmetamųjų dujų srauto verčių duomenys pagal kiekvieną šiame įrenginyje naudojamo kuro rūšį.